Det blev et noget tamt lokalbrag - hertil var hjemmeholdet, Aalborg Pirates, alt for dominerede og vandt 3-1. Der blev kun spænding til allersidst i tredje periode, da Frederikshavn White Hawks fik reduceret til 1-2 med to minutter tilbage. Det var da også tæt på, at vi måtte ud i forlænget spilletid. Frederikshavn tog klogeligt målmanden ud og spillede med ekstra mand på isen, og pucken dansede da også et par gange på stregen, og det sluttede med et gevaldigt klumpspil foran Georg Sørensens mål hos piraterne. Men ind kom pucken ikke og i stedet kunne Tobias Ladehoff sende pucken i det tomme mål hos Frederikshavn White Hawks til en fortjent 3-1-sejr til Aalborg. Aalborg Pirates’ første to mål blev scoret af Kiril Kabanov. Hør Tobias Ladehoffs reaktion efter kampen: Mødes snart igen Frederikshavn White Hawks spillede sig til forbavsende få målchancer i kampen, og det må give panderynker hos høgenes trænerstab, for om godt en uge tørner de to hold sammen igen, når der spilles Final Four-pokalfinaleturnering i netop Aalborg og Gigantium. Kampen spilles fredag aften klokken 20.00, og vinderen går i finalen lørdag aften. Efter det man så i aften, må Aalborg Pirates være storfavoritter til at gå i finalen.

Referat:
Med næsten fuldt hus og 4000 tilskuere tilbage på lægterne uden coronarestriktioner i Gigantium var der lagt op til det helt store brag, da de to nordjyske ishockeyklubber Aalborg Pirates og Frederikshavn White Hawks tørnede sammen i lokalopgøret her til aften.